วัคซีนทางเลือก "โมเดอร์นา" ล็อตแรก เข้าไทย 1 พฤศจิกายนนี้
นพ.เฉลิม หาญพาณิชย์ นายกสมาคมโรงพยาบาลเอกชน เปิดเผยว่า ได้รับการยืนยันแล้วว่า วัคซีนทางเลือก โมเดอร์นา ล็อตแรก จำนวน 560,200 โดส จะเข้ามาถึงประเทศไทยในวันที่ 1 พฤศจิกายนนี้ เวลา 06.00 น. จากนั้นจะมีการสุ่มตัวอย่างไปตรวจสอบคุณภาพล็อตรีลีสต์ ที่กรมวิทยาศาสตร์การแพทย์ กระทรวงสาธารณสุข คาดจะใช้เวลาในการตรวจ ประมาณ 3-5 วัน เมื่อผ่านการตรวจและรับรองแล้วจะมีการกระจายไปยังโรงพยาบาลเอกชนตามสัดส่วนที่กำหนดกันไว้ ส่วนจะเริ่มฉีดให้ประชาชนเมื่อใดขึ้นอยู่กับความพร้อมของโรงพยาบาลเอกชนนั้นๆ ที่จะทำการนัดหมายกับประชาชนเอาไว้แล้ว อย่างไรก็ตาม ขณะนี้โรงพยาบาลเอกชนแต่ละแห่ง มีการเตรียมความพร้อมในการฉีดวัคซีนโมเดอร์นาให้กับประชาชนที่สั่งจองไว้แล้ว เบื้องต้นตั้งไว้จะเริ่มฉีด 9 พฤศจิกายนนี้ ส่วนวัคซีนโมเดอร์นา ล็อตอื่นๆ จะทยอยเข้ามาในประเทศไทยเรื่อยๆ นับตั้งแต่เดือนพฤศจิกายนถึงเดือนธันวาคมนี้ จนครบ 1.9 ล้านโดส ส่วนที่เหลือเข้ามาในไตรมาส 1 ของปี 2565